送謝景初廷評宰餘姚
作者：范仲淹
朝代：宋

paragraphs: 世德踐甲科，青紫信可拾。
故鄉特榮輝，高門復樹立。
餘姚二山下，東南最名邑。
煙水萬人家，熙熙自翔集。
又得賢大夫，坐堂恩信敷。
春風爲君來，綠波滿平湖。
乘興訪隱淪，今逢賀老無。
文藻凌雲處，定喜江山助。
未能同仙舟，離樽少留駐。
行行道不孤，明月相隨去。